TLI งบ Q1 กำไรหด 18% ผลตอบแทนเงินลงทุนลด
TLI กำไรไตรมาส 1/66 หดตัว 18% เหลือ 3.13 พันล้านบาท จากปีก่อนกำไร 3.79 พันล้านบาท หลังกำไรขายเงินลงทุนลด-ผลขาดทุนที่ยังไม่รับรู้จากการปรับมูลค่ายุติธรรมเพิ่มขึ้น
TLI กำไร Q1 หดตัว 18% เหลือ 3.13 พันล้านบาท หลังกำไรขายเงินลงทุนลด-ผลขาดทุนที่ยังไม่รับรู้จากการปรับมูลค่ายุติธรรมเพิ่มขึ้น
11 พ.ค. 2566

บริษัท ไทยประกันชีวิต จำกัด (มหาชน) หรือ TLI รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

โดย TLI ไตรมาส 1/66 กำไรสุทธิเหลือ 3,128.87 ล้านบาท ลดลง 18% เมื่อเทียบกับงวดเดียวของปีก่อนมีกำไรสุทธิ 3,793.28 ล้านบาท เหตุเกิดจากผลตอบแทนจากการลงทุนลดลงจำนวน 1,368 ล้านบาท คิดเป็น 20.94% เมื่อเทียบกับช่วงเดียวกันของปีก่อน โดยมีสาเหตุหลักมาจากการลดลงของกำไรจากการขายเงินลงทุน จำนวน 871 ล้านบาท โดยในไตรมาส 1/65 บริษัทฯ มีกำไรจากขายเงินลงทุน จำนวน 2,240 ล้านบาท ซึ่งอยู่ในระดับสูง เนื่องจากมีการขายเงินลงทุนจำนวนมาก เพราะความกังวลต่อภาวะตลาดหุ้นขาลงอันเนื่องมาจากอัตราเงินเฟ้อที่สูงมากจากภาวะสงครามและสภาพดล่องในระบบเศรษฐกิจ
รวมทั้งการเพิ่มขึ้นของผลขาดทุนที่ยังไม่รับรู้จากการปรับมูลค่ายุติธรรมของเครื่องมือป้องกันความเสี่ยงและจากการเปลี่ยนแปลงของอัตราแลกเปลี่ยนของเงินลงทุนในต่างประเทศ จำนวน 617 ล้านบาท ตามภาวะตลาดซึ่งมีสาเหตุหลักมาจากการดำเนินนโยบายทางการเงินที่เข้มงวดของธนาคารกลางสหรัฐฯ เทียบกับธนาคารกลางของไทย ทำให้ส่วนต่างอัตราดอกเบี้ยระหว่างไทยกับสหรัฐฯ ปรับสูงขึ้น
อย่างไรก็ตามแม้ว่ากำไรสุทธิในช่วงไตรมาส 1/66 จะลดลง เมื่อเทียบกับช่วงเดียวกันของปี 65 แต่บริษัทฯ มีกำไรจากการรับประกันภัยที่เติบโตอย่างแข็งแกร่งอยู่ที่ 2,020 ล้านบาท เพิ่มขึ้น 10.3% ส่วนการลดลงของกำไรสุทธิเป็นผลกระทบจากการลดลงของกำไรจากการลงทุน เนื่องจากการลดลงของกำไรจากการขายเงินลงทุนและการเปลี่ยนแปลงของมูลค่ายุติธรรม เป็นไปตามผลตอบแทนของตลาดและมุมมองในการเคลื่อนไหวของตลาดทุนในไตรมาส 1/65 โดยบริษัทฯ ได้ขายเงินลงทุนอย่างมีนัยสำคัญก่อนภาวะตลาดแนวโน้มขาลง จึงทำให้บริษัทฯ มีกำไรจากการขายเงินลงทุนในไตรมาส 1/65 สูงเป็นกรณีพิเศษ